Národná rada Slovenskej republiky

## **VII. volebné obdobie**

Číslo: CRD-1836/2017

**702a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona, ktorým sa mení a dopĺňa zákon č. 319/2013 Z. z. o pôsobnosti orgánov štátnej správy pre sprístupňovanie biocídnych výrobkov na trh a ich používanie a o zmene a doplnení niektorých zákonov (biocídny zákon) **(tlač 702)** v druhom čítaní

Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona, ktorým sa mení a dopĺňa zákon č. 319/2013 Z. z. o pôsobnosti orgánov štátnej správy pre sprístupňovanie biocídnych výrobkov na trh a ich používanie a o zmene a doplnení niektorých zákonov (biocídny zákon) **(tlač 702)** (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 868 z 12. októbra 2017 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 295 zo 14. novembra 2017
* Výbor Národnej rady Slovenskej republiky pre financie a rozpočet uznesením č. 226 z 20. novembra 2017
* Výbor Národnej rady Slovenskej republiky pre hospodárske záležitosti uznesením č. 179 z 23. novembra 2017.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledovné pozmeňujúce a doplňujúce návrhy:

1. V čl. I sa za bod 5 vkladá nový bod 6, ktorý znie:

„6. V § 6 ods. 1 písm. c), § 9 písm. f) a § 11 písm. b) sa vypúšťajú slová „a centrum“, v § 7 písm. b) sa vypúšťajú slová „a centru“ a v § 8 písm. b), § 9 písm. a), § 10 písm. a), § 11 písm. a) a § 12 ods. 1 sa vypúšťajú slová „centrom,“.“.

Nasledujúce body sa primerane prečíslujú.

Úprava odstraňuje duplicitu nahrádzaných slov a nelogickosť úpravy súvisiacu s návrhom v čl. I bod 14.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I  bode 7 § 14 ods. 1 písm. a) sa na konci vypúšťa čiarka a za odkaz 46 sa dopĺňajú slová „(ďalej len „úhrady“),“.

Zavádza sa legislatívna skratka „úhrady“ v záujme jednoznačnosti pojmov v § 14 ods. 1 písm. a), § 14 ods. 2, 5, 6, 7, § 14 ods. 8, 10 a § 14 ods. 3, 4.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I  bode 7 § 14 odsek 2 znie:

„(2) Prijaté úhrady podľa odseku 1 písm. a) sú vedené na účte ministerstva hospodárstva zriadenom podľa § 4 ods. 1 písm. g).“.

Legislatívno-technická úprava súvisiaca s bodom 2.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bode § 14 ods. 5 sa vypúšťajú slová „o zamietnutí žiadosti a“ a odkaz 48 vrátane poznámky pod čiarou.

Odstraňuje sa duplicita s nariadením EP a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I sa za bod 11 vkladá nový bod 12, ktorý znie:

„12. V § 19 sa za slovo „ak“ vkladajú slová „§ 14 ods. 8 a 17,“.“.

Nasledujúce body sa primerane prečíslujú.

Dopĺňa sa výnimka z použitia správneho poriadku z dôvodu odlišnej úpravy.

**Výbor NR SR pre hospodárske záležitosti**

***Gestorský výbor odporúča schváliť***

1. V čl. I bode 14 sa za slovo „zákona“ vkladajú slová „okrem § 20 ods. 9 až 11“.

Úprava súvisí s odstránením nejednoznačnosti právnej úpravy, vzhľadom na skutočnosť, že už došlo k ukončeniu deja uvedeného v § 20 ods. 9 až 11, a teda sa navrhuje, aby sa pôvodné znenie bodu 14 nevzťahovalo práve na § 20 ods. 9 až 11.

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať spoločne o všetkých pozmeňujúcich a doplňujúcich návrhoch, s odporúčaním gestorského výboru **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon č. 319/2013 Z. z. o pôsobnosti orgánov štátnej správy pre sprístupňovanie biocídnych výrobkov na trh a ich používanie a o zmene a doplnení niektorých zákonov (biocídny zákon) **(tlač 702)**

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť**.**

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 195 z 28. novembra 2017.

Týmto uznesením výbor zároveň poveril spoločného spravodajcu Róberta Puciho predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 28. novembra 2017

Jana **K i š š o v á**, v.r.

predsedníčka Výboru NR SR

pre hospodárske záležitosti